Ettepanek: NÕUKOGU OTSUS, milles käsitletakse seisukohta, mille Euroopa Liit on võtnud Euroopa Liidu ja Šveitsi õhutranspordi ühiskomitees, mis loodi Euroopa Ühenduse ja Šveitsi Konföderatsiooni vahelise õhutranspordialase kokkuleppega, kõnealuse kokkuleppe lisa muutmise kohta /* COM/2012/0570 final - 2012/0275 (NLE) */





SELETUSKIRI 1. ETTEPANEKU TAUST Määruse (EÜ) nr 1008/2008 ühenduses lennuteenuste osutamist käsitlevate ühiseeskirjade kohta inkorporeerimisega EÜ–Šveitsi õhutranspordialasesse kokkuleppesse[1] on EL ja Šveits kehtestanud ühise korra, mis võimaldab kõikidel ELi liikmesriikide ja Šveitsi lennuettevõtjatel osutada lennuteenuseid kogu ELi ja Šveitsi territooriumil. Sama kord kehtib ka kõikides Euroopa Majanduspiirkonna (edaspidi „EMP”) riikides kõikide EMP lennuettevõtjate suhtes, kuna määrus (EÜ) nr 1008/2008 on lisatud EMP lepingusse[2]. Määruse (EÜ) nr 1008/2008 lisamisega Euroopa Vabakaubanduse Assotsiatsiooni asutamise konventsiooni (edaspidi „Vaduzi konventsioon”)[3] kehtestasid Šveits ja Euroopa Vabakaubanduse Assotsiatsiooni (edaspidi „EFTA”)[4] riigid Šveitsi ja EFTA lennuettevõtjate suhtes sama korra. EFTA riigid on väljendanud muret, et kehtiv kord põhjustab sellest hoolimata endiselt probleeme kolme lennuteenuseliigi puhul: i) lennuteenused, mida EFTA lennuettevõtjad osutavad ELi liikmesriikide ja Šveitsi vahel; ii) lennuteenused, mida Šveitsi lennuettevõtjad osutatavad ELi liikmesriikide ja EFTA riikide vahel; iii) lennuteenused, mida ELi lennuettevõtjad osutatavad Šveitsi ja EFTA riikide vahel. Selleks et kõrvaldada kõnealused õiguslikud piirangud, mis takistavad eespool nimetatud kolme lepinguga loodud lennundusturgude ühendamist, on vaja anda nende riikide lennuettevõtjatele, kes ei osale ühes nimetatud lepingutest, õigus osutada lennuteenuseid samadel alustel asjaomase lepingu osalisriikide lennuettevõtjatega (st EFTA lennuettevõtjatele EÜ–Šveitsi õhutranspordialase kokkuleppe alusel, Šveitsi lennuettevõtjatele EMP lepingu alusel ja ELi lennuettevõtjatele Vaduzi konventsiooni alusel). Seepärast on EMP riigid ja Šveits leppinud kokku ettepanekus muuta eespool nimetatud lepinguid järgmiselt: i) EÜ–Šveitsi õhutranspordialast kokkulepet tuleks muuta, et anda EFTA riikide lennuettevõtjatele õigus osutada lennuteenuseid ELi liikmesriikide ja Šveitsi vahel. ii) EMP lepingut tuleks muuta, et anda Šveitsi lennuettevõtjatele õigus osutada lennuteenuseid ELi liikmesriikide ja EFTA riikide vahel; iii) Vaduzi konventsiooni tuleks muuta, et anda ELi lennuettevõtjatele õigus osutada lennuteenuseid Šveitsi ja EFTA riikide vahel. Otsused, millega eespool nimetatud kolme lepingut niimoodi muudetakse, tuleks omavahel siduda vastastikkuse klausliga, et tagada otsuste samaaegne jõustumine. ELi huvides on see, et ELi lennuettevõtjad saaksid osutada lennuteenuseid Šveitsi ja EFTA riikide vahel. Eespool nimetatud kolmes lepingus ettenähtud muudatustega luuakse määruse (EÜ) nr 1008/2008 alusel integreeritud lennuteenuseturg, mis hõlmab kõiki EMP riike ja Šveitsi. 2. HUVITATUD ISIKUTEGA KONSULTEERIMISE TULEMUSED JA MÕJU HINDAMINE EMP riigid ja Šveits on käesoleva ettepanekuga nõus. 3. ETTEPANEKU ÕIGUSLIK KÜLG EÜ–Šveitsi õhutranspordialasesse kokkuleppesse kavandatud muudatused on esitatud nõukogu otsuse ettepaneku eelnõu lisas. Muudatustega kohandatakse määrust (EÜ) nr 1008/2008 käsitlevat viidet ja kokkuleppesse inkorporeeritud määruse (EÜ) 1008/2008 artiklile 15 lisatakse uus lõige, mille kohaselt EFTA lennuettevõtjatele antakse õigus osutada lennuteenuseid ELi ja Šveitsi vahel ELi ja Šveitsi lennuettevõtjatega samadel tingimustel. Selle õiguse kehtimiseks peavad ühelt poolt Euroopa Liit ja EFTA riigid andma Šveitsi lennuettevõtjatele õiguse osutada lennuteenuseid ELi liikmesriikide ja EFTA riikide vahel ning teiselt poolt peavad Šveits ja EFTA riigid andma ELi lennuettevõtjatele õiguse osutada lennuteenuseid Šveitsi ja EFTA riikide vahel. Seepärast sõltub ühiskomitee otsuse jõustumine EMP lepingus ning Vaduzi konventsioonis tehtud vajalike muudatuste jõustumisest. 4. MÕJU EELARVELE Ettepanek ei mõjuta ELi eelarvet. 2012/0275 (NLE) Ettepanek: NÕUKOGU OTSUS, milles käsitletakse seisukohta, mille Euroopa Liit on võtnud Euroopa Liidu ja Šveitsi õhutranspordi ühiskomitees, mis loodi Euroopa Ühenduse ja Šveitsi Konföderatsiooni vahelise õhutranspordialase kokkuleppega, kõnealuse kokkuleppe lisa muutmise kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 100 lõiget 2 ja artikli 218 lõiget 9, võttes arvesse nõukogu ja komisjoni (teadus- ja tehnikakoostöö kokkuleppe osas) 4. aprilli 2002. aasta otsust (2002/309/EÜ, EURATOM) Šveitsi Konföderatsiooniga seitsme kokkuleppe sõlmimise kohta, eriti selle artikli 3 lõiget 3, võttes arvesse Euroopa Komisjoni ettepanekut ning arvestades järgmist: (1) Euroopa Parlamendi ja nõukogu 24. septembri 2008. aasta määrus nr 1008/2008 ühenduses lennuteenuste osutamist käsitlevate ühiseeskirjade kohta[5] inkorporeeriti Euroopa Ühenduse ja Šveitsi Konföderatsiooni vahelisse õhutranspordialasesse kokkuleppesse[6] ühiskomitee otsusega nr 1-2010[7]. (2) Kuna määrus (EÜ) nr 1008/2008 on lisatud Euroopa Majanduspiirkonna lepingusse,[8] kehtib sama kord ka kõikides EMP riikides kõikide EMP lennuettevõtjate suhtes. (3) Määruse (EÜ) nr 1008/2008 lisamisega Euroopa Vabakaubanduse Assotsiatsiooni konventsiooni („Vaduzi konventsioon”)[9] kehtestasid Šveits ja EMPsse kuuluvad EFTA riigid Šveitsi ja EMPsse kuuluvate EFTA lennuettevõtjate suhtes sama korra. (4) Seega tuleks muuta Euroopa Ühenduse ja Šveitsi Konföderatsiooni vahelist õhutranspordialast kokkulepet, et anda EMPsse kuuluvate EFTA riikide lennuettevõtjatele õigus osutada lennuteenuseid ELi liikmesriikide ja Šveitsi vahel, ON VASTU VÕTNUD KÄESOLEVA OTSUSE: Artikkel 1 Seisukoht, mille Euroopa Liit võtab Euroopa Liidu ja Šveitsi ühiskomitees seoses Euroopa Ühenduse ja Šveitsi Konföderatsiooni vahelise õhutranspordialase kokkuleppe lisa muutmise ettepanekuga, põhineb Euroopa Liidu ja Šveitsi ühiskomitee otsuse eelnõul, mis on lisataud käesolevale otsusele. Artikkel 2 Käesolev otsus jõustub selle vastuvõtmise päeval. Brüssel, Nõukogu nimel eesistuja LISA Eelnõu: Euroopa Ühenduse ja Šveitsi Konföderatsiooni vahelise õhutranspordialase kokkuleppe alusel loodud Euroopa Liidu/Šveitsi õhutranspordi ühiskomitee OTSUS nr […], (…), millega muudetakse Euroopa Ühenduse ja Šveitsi Konföderatsiooni vahelise õhutranspordialase kokkuleppe lisa EUROOPA LIIDU JA ŠVEITSI ÕHUTRANSPORDIKOMITEE, võttes arvesse Euroopa Ühenduse ja Šveitsi Konföderatsiooni vahelist õhutranspordialast kokkulepet, edaspidi „kokkulepe”, eriti selle artikli 23 lõiget 4, ning arvestades järgmist: (1) Euroopa Parlamendi ja nõukogu 24. septembri 2008. aasta määrus nr 1008/2008 ühenduses lennuteenuste osutamist käsitlevate ühiseeskirjade kohta (uuesti sõnastatud)[10] inkorporeeriti kokkuleppesse ühiskomitee otsusega nr 1-2010[11]. (2) Lepinguosalised võtavad eesmärgiks tagada EMPsse kuuluvate EFTA riikide lennuettevõtjatele õigus osutada lennuteenuseid ELi liikmesriikide ja Šveitsi vahel. (3) Lepinguosalised võtavad eesmärgiks tagada ELi lennuettevõtjatele õigus osutada lennuteenuseid EMPsse kuuluvate EFTA riikide ja Šveitsi vahel. (4) Sellega seoses tuleb Euroopa Liidu ja Šveitsi Konföderatsiooni ühiskomiteel anda EMPsse kuuluvatele EFTA riikide lennuettevõtjatele vastastikku õigus osutada lennuteenuseid ELi liikmesriikide ja Šveitsi vahel. (5) Seega tuleks lepingu lisa vastavalt muuta, ON TEINUD JÄRGMISE OTSUSE: Artikkel 1 Kokkuleppe lisa muudetakse järgmiselt: Euroopa Parlamendi ja nõukogu 24. septembri 2008. aasta määrust (EÜ) nr 1008/2008 ühenduses lennuteenuste osutamist käsitlevate ühiseeskirjade kohta käsitlevale viitele lisatakse järgmine kohandatud tekst: „Käesolevas kokkuleppes loetakse selle määruse sätteid järgmises kohanduses: a) artiklile 15 lisatakse järgmine lõige: 6. EMPsse kuuluvate EFTA riikide lennuettevõtjatel on õigus osutada lennuteenuseid ELi liikmesriikide ja Šveitsi vahel Euroopa Liidu ja Šveitsi lennuettevõtjatega samadel tingimustel. Kõnealuse õiguse kehtimiseks peavad ühelt poolt Euroopa Liit ja EMPsse kuuluvad EFTA riigid tagama Šveitsi lennuettevõtjatele õiguse osutada lennuteenuseid ELi liikmesriikide ja EMPsse kuuluvate EFTA riikide vahel, ning teiselt poolt peavad Šveits ja EMPsse kuuluvad EFTA riigid andma Euroopa Liidu lennuettevõtjatele õiguse osutada lennuteenuseid Šveitsi ja EMPsse kuuluvate EFTA riikide vahel. Kõrvaldatakse kõnealuse korra suhtes kehtivad piirangud, mis tulenevad kehtivatest kahe- või mitmepoolsetest lepingutest, mis on siduvad ühelt poolt Euroopa Liidu ja teiselt poolt Šveitsi suhtes.” Artikkel 2 Käesolev otsus jõustub kahekümnendal päeval pärast selle avaldamist Euroopa Liidu Teatajas, või ühelt poolt kuupäeval, mil jõustub otsus, millega muudetakse EMP lepingut, millega Šveitsi lennuettevõtjatele antakse õigus osutada lennuteenuseid ELi liikmesriikide ja EMPsse kuuluvate EFTA riikide vahel, või teiselt poolt kuupäeval, mil jõustub otsus, millega muudetakse EFTA asutamise konventsiooni (Vaduzi konventsiooni), millega ELi lennuettevõtjatele antakse õigus osutada lennuteenuseid Šveitsi ja EMPsse kuuluvate EFTA riikide vahel, olenevalt sellest, kumb kuupäev on hilisem. Artikkel 3 ELi delegatsiooni juht teavitab käesoleva otsuse vastuvõtmisest EMP ühiskomitee eesistujat. Brüssel, Ühiskomitee nimel Euroopa Liidu delegatsiooni juht Matthew Baldwin Šveitsi delegatsiooni juht Peter Müller [1] Ühiskomitee otsus nr 1/2010, 7.4.2010 (ELT L 106, 28.4.2010, lk 20). [2] EMP ühiskomitee otsus nr 90/2011, 19.7.2011 (ELT L 262, 6.10.2011, lk 62). [3] EFTA nõukogu 22. märtsi 2012. aasta otsus nr 1, millega muudetakse konventsiooni lisa Q liidet (lennutransport). [4] Käesolevas otsuses käsitletakse Euroopa Vabakaubanduse Assotsiatsiooni (EFTA) EMP lepingu artikli 2 punkti b tähenduses ning selle all mõeldakse EMPsse kuuluvaid EFTA riike. [5] ELT L 293, 31.10.2008, lk 3. [6] EÜT L 114, 30.4.2002, lk 73. [7] ELT L 106, 28.4.2010, lk 20. [8] EMP ühiskomitee otsus nr 90/2011, 19.7.2011 (ELT L 262, 6.10.2011, lk 62). [9] EFTA nõukogu otsus nr 1/2012, 22.3.2012. [10] ELT L 293, 31.10.2008, lk 3. [11] ELT L 106, 28.4.2010, lk 20.